Predkladacia správa 

Materiál Informácia o stave plnenia podmienok pre Rozšírený decentralizovaný implementačný systém- EDIS pre nástroje predvstupovej pomoci PHARE a ISPA v SR             je predkladaný na rokovanie vlády SR na základe úlohy B4. z uznesenia vlády SR č.146/2003. Informácia opisuje priebežný stav o zavádzaní systému rozšírenej decentralizácie implementácie (EDIS) nástrojov predvstupovej pomoci PHARE a ISPA v Slovenskej republike. 

Kľúčovým predpokladom pre vytvorenie systému implementácie Kohézneho a štrukturálnych fondov je získanie akreditácie systému EDIS v podmienkach SR.

V rámci prípravy na akreditáciu systému EDIS, prípravný výbor pre realizáciu zavedenia systému EDIS sa stretáva pravidelne na podnet NAO. Na týchto prípravných výboroch SAO a PAO informujú o problémoch a dosiahnutom progrese v procese zavádzania EDIS PHARE a ISPA. Za účelom odstránenia spoločných horizontálnych nedostatkov sú vytvorené na odbornej úrovni pracovné skupiny, ktorých výstupy adoptujú jednotlivé ministerstvá, IAs a NF. Pre sprehľadnenie a zefektívnenie celého procesu bol NF a IAs v spolupráci s ECD vypracovaný Pracovný dokument, v ktorom sú identifikované nedostatky, odporúčania na ich odstránenie, spôsoby odstránenia, zodpovedné osoby alebo útvary a termíny odstránenia. Tento dokument sa pravidelne aktualizuje, čím je možné monitorovať dodržiavanie časového plánu zavádzania EDIS-u. Už dnes je zrejmé, že stanovený časový plán nebude možné dodržať z viacerých dôvodov. Ani jedným ministerstvom nebolo dodržané plnenie uznesenia č. 146/2003, bod  B.2, na základe ktorého mali jednotlivé ministerstvá odstrániť nedostatky v rámci programu ISPA zistené audítorskou správou v prvej etape. Predpokladá sa, že podobný osud postihne aj plnenie spomínaného uznesenia v bode B.1, ktorým sa mali odstrániť nedostatky v programe Phare.

Termíny na ukončenie II. a III. etapy implementácie EDIS a na predloženie žiadosti o akreditáciu sú následovné:
ISPA 		január – máj 2003 	– realizácia II. etapy
		jún – júl 2003 		– realizácia III. etapy
		september 2003 	– predloženie žiadosti o akreditáciu
Phare		máj – júl 2003 	– realizácia II. etapy
		júl 2003 		– realizácia III. etapy
		september 2003 	– predloženie žiadosti o akreditáciu

V prípade, že Slovenská republika nesplní minimálne kritériá a podmienky stanovené Európskou komisiou na zavedenie EDIS-u a akreditácia nebude SR Európskou komisiou udelená, čerpanie fondov predvstupovej pomoci PHARE a ISPA bude zablokované. Neudelenie akreditácie bude mať výrazne negatívny dopad na transformáciu predvstupového nástroja ISPA na Kohézny fond a využitie akreditovaných implementačných agentúr pre implementáciu štrukturálnych fondov. V praxi by to znamenalo pozastavenie všetkých platieb zo strany Európskej komisie, ktoré sa budú realizovať v rámci ISPA/Kohézneho fondu a PHARE, až do dosiahnutia požadovanej kvalitatívnej úrovne príslušných implementačných štruktúr.

Predkladaný materiál nemá negatívny dopad na štátny rozpočet, podnikateľskú sféru, životné prostredie a nezamestnanosť.